Il-Papa Franġisku temm is-sena ffastidjat bl-imġiba ta’ waħda mill-pellegrini fi Pjazza San Pietru. Meta l-Papa kien se jdur u jimxi għal naħa oħra waqt li kien qed isellem lin-nies, din il-mara qabditlu idejh u ġibditu lejha. Mill-filmati deher li l-Papa ħass uġigħ minħabba f’hekk u għalhekk irreaġixxa. Fl-Angelus tal-lum, il-Papa Franġisku talab apoloġija għal mod kif irreaġixxa u qal li ħafna drabi nitilfu l-paċenzja, u hekk ġara lilu wkoll. Għalhekk, hu talab skuża għal dak li sejjaħ eżempju ħażin li ta. Intant, fl-omelija waqt il-quddiesa tas-solennità ta’ Marija Omm Alla fil-Bażilika ta’ San Pietru, il-Papa Franġisku ikkundanna l-użu tal-vjolenza u l-abbuż tan-nisa fis-soċjetà. Sejjaħ biex tieqaf l-esplojtazzjoni tal-ġisem tal-mara. Fil-Bażilika ta’ San Pietru, il-Papa iddefenda d-drittijiet tan-nisa li jemigraw għal ġejjieni aħjar għalihom u t-tfal tagħhom u ikkundanna lil dawk li jaħsbu biss fit-tkabbir ekonomiku, iżjed mill-ġid għall-proxxmu. Il-Papa qal li l-Knisja għandha qalb ta’ omm u l-Kattoliċi għandhom jersqu lejn Omm Alla li tgħaqqad lill-poplu li jemmen.